Prvi su dužnici Erste banke dobili preporučene pošiljke s izračunom konverzije kredita u švicarcima, no u popratnoj dokumentaciji naišli su na neugodno iznenađenje. Naime, u nacrt aneksa ugovora banka je stavila klauzulu kojom, laički rečeno, regulira što će se dogoditi u slučaju da konverzija "padne" na Ustavnom sudu. Dužnicima potpisivanje ugovora koji regulira konverziju uvjetuju suglasnošću da im, "sruši" li se zakon, vrate novac od "izjednačavanja" kredita s eurskim.

Svatko svoje vraća

– Svaka strana bit će obvezna vratiti drugoj što je primila temeljem odredbi ovog aneksa – stoji u nacrtu aneksa na koji je odmah reagirala Udruga Franak dopisom Ministarstvu financija, HNB-u i HUB-u kojim prijavljuje potencijalnu nezakonitost teksta.

– Tražimo da suci reagiraju, Ministarstvo financija pošalje inspekciju, a HUB upozori svoje članice – kaže Goran Aleksić uime Udruge Franak. Očigledno je, kažu, da tim činom Erste banka krši odredbe Zakona o izmjenama i dopunama Zakona o potrošačkom kreditiranju jer uvjetuje potpisivanje ugovora odredbom koja je zakonom zabranjena.

– Osim toga, čak i eventualnim ukidanjem izmjena i dopuna zakona ne prestaju učinci konverzije. Naime, ako se neki zakon ukine, sve ono što je na temelju takvoga zakona učinjeno prije ukidanja vrijedi i ne poništava se – smatraju u Franku te napominju da u tom slučaju banka ulazi u pravni spor isključivo s državom koja je zakon donijela, a ne s dužnicima. Ministar financija Boris Lalovac ističe da, iako nije pravnik, smatra da banke ne bi smjele tako uvjetovati suglasnost s konverzijom i vjeruje da krše odredbe zakona, no za stručno mišljenje upućuje na ministra pravosuđa Orsata Miljenića. U Ministarstvu pravosuđa, pak, detaljno proučavaju tekst nacrta aneksa kako bi utvrdili ima li elemenata kršenja zakona. Svoje će mišljenje, kako poručuju, objaviti danas.

Erste: Moraju to znati

U Erste banci odvraćaju da je nacrt aneksa ugovora o kreditu, koji je sastavni dio dokumentacije za provedbu konverzije, u skladu s pozitivnim propisima Republike Hrvatske.

– Činjenica je da je Erste banka podnijela prijedlog za ocjenu ustavnosti zakonskih izmjena u vezi s kreditima u CHF te je navedena informacija sastavni dio ugovorne dokumentacije. Smatramo da je nužno obavijestiti korisnike kredita o činjenici da je banka iskoristila navedeno pravno sredstvo te da se ne može prejudicirati odluka Ustavnog suda niti predvidjeti moguće posljedice takve odluke – poručuju iz banke. Uz skraćeni izračun konverzije dužnicima su u pošiljkama priložili i obrazac za prihvat i nacrt aneksa ugovora, početne uvjete kredita, stanje kredita u CHF 30. rujna, uvjete konverzije, specifikaciju uplata i namirenu obvezu po kreditu u euru s evidentiranim promjenama uvjeta po kreditu u CHF koje utječu na otplatni plan, kao i letak s informacijama o euriboru i kretanju tečaja eura.

>> Banke šalju prve izračune konverzije kredita u švicarcima